el el el el el id el el el el el el el el el el en el el el el el el el el el el el el el el el el el el el el el el el el el el en el el en el el en el el en el el el
Γεια σε φίλους και οχτρούς! Εμείς είμαστε εδώ για να σας δώσουμε σε τίτλους τα νέα των εκλογών, γιατί δύσμοιροι το καταλαβαίνουμε θα ‘χετε χάσει τα αυγά και τα πασχάλια.
Ξεκινάμε με την Περιφερειάρχισσα, την Αρχόντισσα του Βόρειου Αιγαίου την Χριστιάννα την Καλογήρου η οποία παρουσιάζει όλο τον συνδυασμό της. Εκεί έχουμε και εκπλήξεις, μεταγραφάρες αεροδρομίου, όχι τίποτα τριτοδεύτερες, που θα γεμίσουν το ρόστερ καθότι ο πάγκος μακρύς πρέπει να γεμίζει όταν θα παίζουν μπάλα άλλοι στο γήπεδο από την 1η Σεπτέμβρη. Τώρα το τι θα κάνει μη με ρωτάτε, ότι ξέρετε ξέρω κι εγώ. Θα συνεχίσει ότι έκανε ή δεν έκανε ως τώρα. Ανακάλυψε και το προσφυγικό, και ότι πρέπει να αδειάζουμε και τα νησιά μας, και ποιος την πιάνει τώρα.
Αυτό το ότι έχουν γιομήσει τα νησιά μας το ‘χε πρώτος πει ο Πρύτανης του Βόρειου Αιγαίου, ο Κώστας ο Μουτζούρης, που θα θυμάστε βέβαια ότι το ‘χει δηλώσει καθαρά και ξάστερα ο άνθρωπος, ότι όλα τα δεινά του νησιών μας οφείλονται στο προσφυγικό. Κι αν δεν το ‘χεις ακούσει να στο λέει ως τώρα, να εύχεσαι να έρθει η άγια ‘κείνη η στιγμή που θα σου εμφανιστεί μπροστά σου, σε μια από τις περιοδείες του στα νησιά να στο θυμίσει. Έλιωσε τα παπούτσια του ο δόλιος, μας έδειξε τις σόλες μα το σταυρό που σας κάνω. Παρακαλώ λοιπόν τον νονό του τον κύριο Δημήτριο τον Φωκίωνα τον Βουνάτσο, μαζί με την λαμπάδα που θα του πάρει και θα ‘ναι ίσαμε το μπόι του Μπάμπη του Αθανασίου, να του πάρει κι ένα ζευγάρι παπουτσάκια (να φοριούνται, όχι αυτά που τρώγονται), να μη βγάλουν κάλους τα πατουσάκια του.
Τα παπούτσια να ‘ναι σιδερένια, σαν αυτά που φορά ο Καθηγητής του Βόρειου Αιγαίου, ο Γιάννης ο Σπιλάνης (στις ανακοινώσεις του το λέει, δεν το βγάζουμε απ’ το μυαλό μας) και σαν αυτά που κάνει τάμα στον Ταξιάρχη (μεγάλη η χάρη του) μπας και περάσει στον δεύτερο γύρο, γιατί αυτός είναι υπόθεση δύο ή τριών και τα φαβορί ξεκάθαρα. Εκτός κι αν μας κάνει την έκπληξη και πείσει τους πολίτες, υπενθυμίζοντάς μας πως αυτός είναι ο μόνος που έχει βγάλει πρόγραμμα, και κανένας από τους συνυποψηφίους του δεν έχει μπει στον κόπο να κάνει το ίδιο. Κάθονται και γράφουν την συνταγή ακόμη οι άλλοι, ενώ εκείνος την έχει έτοιμη, μας τη δίνει στο πιάτο άλλα 30 χρόνια τώρα δεν λέμε να την αξιοποιήσουμε. Τις πταίει άραγες;
Καλά για τον Νέο του Βόρειου Αιγαίου τον Παναγιώτη τον Χριστόφα το τι παπούτσια φοράει το γνωρίζουμε, είναι εκείνα των μαραθωνοδρόμων. Ταξιδεύει κι αυτός, περιοδεύει, συναντά κόσμο και μιλά μαζί τους. Μαζί του και οι υποψήφιοι του, γιατί μπορεί να μην έχει βγάλει πρόγραμμα (όπως λέει στις μπηχτές του ο Καθηγητής) άλλα έχει ρίξει στην αρένα κάμποσα ονόματα (σε αντίθεση με τον Καθηγητή μας, που μάλλον αγκομαχά). Το ξεκίνημα του ήταν νεανικό και δυναμικό, άλλα μετά κάπου βαλτώσαμε, είδαμε παλιούς να βγαίνουν στο προσκήνιο, μετά την αποχώρηση του Γαληνού, μεγάλους (άλλα ικανούς ε; να τα λέμε κι αυτά) αντιδημάρχους να βρίσκουν απάγκιο στο λιμάνι του. Περιμένουμε πως και πως να δούμε τι προκύπτει από εκείνες τις συζητήσεις του με τον κόσμο, να δούμε τι έχει στο μυαλό της να κάνει εκείνη η νέα η γενιά. Την άλλη Τετάρτη λέει έχει συνάντηση στην Καλλονή. Θα είμαστε κρυμμένοι σε μια γωνιά, να δούμε τι θα μας πει και θα σας το μεταφέρουμε.
Πάμε τώρα αλλού, σε άλλο δρόμο, στον Επαναστάτη του Βόρειου Αιγαίου τον Στράτο τον Γεωργούλα, ο οποίος μας τρόμαξε για λίγο καιρό με τη σιγή ασυρμάτου του και λέγαμε έχε γούστο το ανεξάρτητο (με στήριξη Ζωής Κωνσταντοπούλου, τέτοιας δυναμικής ωστόσο που εντάξει ανεξάρτητο το λες) εγχείρημα του να μείνει στις ανακοινώσεις και να μην προχωρήσει. Προχωρά όμως, ανακοινώνει υποψηφίους, αγωνίζεται αντιμνημονιακά και βγάζει και σάιτ σούπερ σύγχρονο νεανικό. Έχει γίνει δουλίτσα στο γραφιστικό εύγε, μας έβαλε και μια εφαρμογή για την παρακολούθηση της υλοποίησης των δεσμεύσεων του, το έχουμε βάλει στα μπουκμαρκς για γρήγορη πρόσβαση και θα το παρακολουθούμε.
Ο Λαϊκός Αγωνιστής του Βόρειου Αιγαίου ο Σταύρος ο Τάσσος συνεχίζει με συνέπεια τον αγώνα της λαϊκής συσπείρωσης, κάνει τις περιοδείες του (διαβάσαμε στο 902 – ΦΥΣΙΚΑ! – ότι πήγε στην Ικαρία και διαπίστωσε τα… αναρίθμητα προβλήματα του νησιού, και τις συνέπειες των πολιτικών του ΣΥΡΙΖΑ). Ασχολείται και με άλλα νησιά όμως, και με τη Σαντορίνη και με την Κρήτη, γιατί μη ξεχνάτε είναι και βουλευτής του (σεβόμαστε!) ΚΚΕ και κατά τη συνέπεια συνυπογράφει τις ερωτήσεις-παρεμβάσεις του στο ελληνικό κοινοβούλιο.
Κι αν δεν βρούμε αντιμνημονιακό αποκούμπι στον Τάσσο, τότε η λύση είναι ο Αντάρτης του Βόρειο Αιγαίου ο Νίκος ο Μανάβης, για να αντιστεκόμαστε μαζί του, εντός ή εκτός ή επί τα αυτά στο Περιφερειακό Συμβούλιο, ενάντια σε όλα όσα μας μαυρίζουν την ζωή.
ΥΓ1: Είδαμε συμπαθέστατη Γαλιά να συμμετέχει στις εθελοντικές δράσεις καθαρισμού, στο πλαίσιο του Let’s do it Greece και πολύ χαρήκαμε και νιώσαμε περηφάνια. Όχι τόσο για τη γαλιά, όσο για όλους όσους συμμετείχαν. Πολλά μπράβο από εμάς, με την ευχή να βλέπουμε συνέχεια τέτοιες δράσεις και να τις εντάξουμε στην καθημερινότητα μας. Να το προσέχουμε το “σπίτι” μας παιδιά, γιατί άλλο δεν θα βρούμε…
ΥΓ2: Πάσχα έρχεται, θα σας έρχονται οι υποψήφιοι με κόκκινα αυγά να τσουγκρίσετε, ξεκινάτε διάβασμα για τα ονόματά τους, να ξέρετε ποιον βαράτε (στο αυγό μωρέ!).
ΥΓ3: Θα καταπιαστούμε και με τους Δήμους. Δυο τους έχουμε τι να προκάμουμε.
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Κλικ για κοινοποίηση στο Pocket(Ανοίγει σε νέο παράθυρο)
3ος Διαγωνισμός εκπαιδευτικής ρομποτικής “ΑegeanRobotics”
Η Γεωδιατήρηση του Απολιθωμένου Δάσους της Λέσβου πρότυπο για άλλες χώρες
Οι Γαλιές Όλες οι δημοσιεύσεις
Η Γαλιά, ή Περσικός Σκίουρος ή Sciurus anomalus είναι το μοναδικό είδος σκίουρου που υπάρχει στην Ελλάδα και μάλιστα, εντοπίζεται πανευρωπαϊκά μόνο στη Λέσβο. Εμείς είμαστε δυο από δαύτους, ζούμε στο νησί, απολαμβάνουμε τη μοναδικότητά μας και σχολιάζουμε τους πάντες και τα πάντα, με χιούμορ και ειλικρινή αγάπη. Να μας διαβάζετε.